Foto: Tomislav Miletic/PIXSELL

USKOK je na svojim stranicama objavio kako pokreće istragu protiv 74-godišnjeg Đure Gavrilovića, a Gavrilovića se sumnjiči za ratno profiterstvo, za zlouporabu položaja i ovlasti te za poticanje na zlouporabu položaja i ovlasti.



USKOK je objavio kako je doneseno rješenje "o provođenju istrage protiv državljanina Republike Austrije (1940.), zbog osnovane sumnje na počinjenje kaznenih djela zlouporabe položaja i ovlasti te poticanja na zlouporabu položaja i ovlasti u vezi čl. 1. i 5. točka 13. Zakona o nezastarijevanju kaznenih djela ratnog profiterstva i kaznenih djela iz procesa pretvorbe i privatizacije".

Istraga se provodi tzv. redovnim putem, što znači da tužiteljstvo od suda neće tražiti da se Gavriloviću odredi istražni zatvor.

Gavrilović: Ovo je hajka

Iz Mesne industrije Gavrilović tvrde da se protiv njih provodi hajka zbog tužbe koju su podnijeli protiv Hrvatske.

"Uvjeren sam da ovo predstavlja nastavak hajke državnih institucija zbog međunarodne arbitraže u kojoj Mesna industrija Gavrilović potražuje odštetu od Republike Hrvatske. Pritiscima na mene osobno, moju obitelj te tvrtku Gavrilović želi se utjecati na konačnu odluku arbitražnog suda", priopćio je Gavrilović putem svoje firme.

Vlasnik firme Georg Đuro Gavrilović poručio je da će o ovom kaznenom progonu, kojeg smatra vidom pritiska, izvijestiti arbitražno vijeće u Washingtonu koje je zaduženo za posredovanje u sporu između Gavrilovića i RH.

"Poduzet ćemo sve zakonske mjere kako bismo zaštitili naša prava kao investitora i zatražiti od arbitražnog vijeća, ali i drugih međunarodnih institucija, zaštitu od tih pritisaka. Prilikom kupnje Mesne industrije Gavrilović u stečaju postupao sam u skladu sa zakonskim propisima te ću potpuno surađivati s istražnim tijelima kako bih dokazao da sam je na javnom natječaju 1991. kupio na zakonit način", poručuje Gavrilović.

Tekst se nastavlja ispod oglasa

Tražio 2 milijuna njemačkih maraka od Joze Martinovića

"Osnovano se sumnja se okrivljenik, od 11. studenoga 1991. do kraja listopada 1992. godine, u Zagrebu, koristeći za vrijeme Domovinskog rata otežano funkcioniranje državnih tijela, u nakani da se na štetu Republike Hrvatske značajno nepripadno materijalno okoristi stjecanjem više trgovačkih društava u stečaju ukupne knjigovodstvene vrijednosti od 67.997.888,21 DEM, sukladno Ugovoru od prodaji društava u stečaju od 11. studenoga 1991. obvezao platiti 3.305.000,00 DEM u roku od 90 dana, iako za to plaćanje nije imao novčanih sredstava niti ih je namjeravao osigurati iz privatne imovine. Iako nije uplatio navedeni iznos, okrivljenik je 22. studenoga 1991. ishodio promjenu osnivača, djelatnosti i imena tvrtke trgovačkog društva Gavrilović mesna industrija d.o.o., upisavši se pri tom kao osnivač i direktor novog trgovačkog društva kojemu je istog dana izvršio pripajanje trgovačkih društava u stečaju", navodi se u priopćenju USKOK-a.



"Potom je, znajući da se na inozemnom računu jedne osobe nalaze novčana sredstva namijenjena za potrebe obrane RH tijekom Domovinskog rata, od ministra financija Joze Martinovića, koji je bio ovlašten za raspolaganje novčanim sredstvima namijenjenim za nabavu oružja i opreme potrebne za obranu RH, zatražio da toj osobi naloži da u njegovu korist uplati 2.000.000,00 DEM, što je Martinović, u cilju da mu omogući pribavljanje znatne nepripadne dobiti, 1. ožujka 1992. i učinio. Nakon što je na inozemni račun okrivljenika početkom ožujka 1992. godine uplaćen navedeni iznos, tim novcem je okrivljenik, uz dodatno ishođenje kredita na temelju zaloga imovine trgovačkih društava u stečaju, prema uputi Trgovačkog suda u Zagrebu od 3. ožujka 1992. uplatio iznos iz Ugovora o kupovini na račun jednog inozemnog trgovačkog društva", opisuje se u detalje krimen koji se Gavriloviću stavlja na teret.

Malverzacije oko kupovine poslovnog prostora



"Zatim je okrivljenik, tijekom listopada 1992. godine, u nakani da se znatno nepripadno materijalno okoristi neosnovanim izuzimanjem imovine trgovačkih društava, koristeći pri tome činjenicu da je zbog ratnog stanja u RH bila otežana kontrola zakonitosti poslovanja pravnih osoba, s jednom osobom dogovorio prodaju poslovnog prostora u Zagrebu za najmanje 500.000,00 DEM.



U cilju prikrivanja da je dio kupovine društava u stečaju isplatio državnim novcem namijenjenim za nabavu oružja i opreme potrebne za obranu RH, okrivljenik je, sukladno dogovoru s ministrom financija, kupcu poslovnog prostora naložio da navedeni iznos ne uplaćuje na račun društva, što je trebao učiniti, već na posebni račun koji je bio otvoren za podmirenje obveza RH za nabavu oružja i opreme potrebne za obranu, što je kupac poslovnog prostora i učinio. Na opisani način okrivljenik je, novcem RH i neosnovanim izuzimanjem imovine trgovačkog društva, stekao nepripadnu imovinsku korist od najmanje 2.000.000,00 DEM, odnosno od najmanje 7.837.124, 89 kuna", zaključuje se u priopćenju.

Gavrilovići tuže Hrvatsku

Podsjetimo, Index je u rujnu pisao o tome kako su nasljednici Đure Gavrilovića, Georg i njegov sin Georg mlađi, podnijeli tužbu protiv Hrvatske arbitražnom sudu u Parizu tražeći odštetu od 300 milijuna eura i povrat nekretnina za koje smatraju da im pripadaju.

Gavrilovići potražuju 446 stanova u Hrvatskoj i nekoliko lokala.

> Ogorčeni bivši radnici: Gavrilović je pomoću Domljana i Linića preuzeo tvornicu, a sad tuži Hrvatsku